Ežkepiai

Ežkepiai – kaimas Kretingos rajono savivaldybės šiaurės vakarinėje dalyje, 5 km į šiaurės rytus nuo Darbėnų, prie Nausėdų–Auksūdžio kelio ir Darbos upelio.

Istorija 

Vienkieminis Ežkepių kaimas atsirado XIX a. Iki tol čia buvo su Nausėdais besiribojantis Auksūdžio žemės pakraštys, vadintas Valužiškiais, apsuptas Pilalės miško, Nausėdų ir Maloniškių vienkiemio. Pasakojama, kad Ežkepiais iš pradžių vadino vieną iš naujakurių šeimų, kuri mėgo keptus ežius. Vėliau šiuo vardu imta vadinti ir kaimą.

XVI–XIX a. šioje vietoje tarp Darbos upės ir senojo kelio Darbėnai–Skuodas veikė Nausėdų senosios kapinės, kuriose buvo laidojami ir aplinkinių vienkiemių gyventojai. 

Pirmąkart Ežkepių (Эшкепе) vienkiemis paminėtas 1870 m. Kauno gubernijos taikos teisėjo apylinkių ir valsčių sąraše. Iki 1915 m. jis priklausė Auksūdžio seniūnijos Nausėdų kaimo bendruomenei, o kaip savarankiškas kaimas Ežkepiai (Eškepiai) minimi 1923 m. Lietuvos apgyvendintų vietų surašyme. Tuo metu jame buvo 6 ūkiai..

Tarpukariu veikė Ežkepių pradinė mokykla, kurios vedėju 1930 m. buvo paskirtas Juozas Asiukaitis. Mokytoja dirbo Čižauskaitė, vėliau – J. Kontrauskas, įkūręs 1937 m. Lietuvių tautinio jaunimo sąjungos „Jaunoji Lietuva“ Ežkepių skyrių. Skyrius įsigijo savo vėliavą, aktyviai dalyvavo tautinėse šventėse, rengė jaunimui ekskursijas, šokių ir vaidinimų vakarus. Pokario metais mokyklą lankė daugiau kaip 100 vaikų, kuriuos mokė 2 mokytojos. Vėliau ji buvo perkelta į Auksūdį. 

Pokario kolektyvizacija ir melioracija kaimą sunaikino.

Gyventojai

Kultūros paveldas 
Auksūdyje išliko Ežkepių kapinės, vad. Maro kapais (XVI–XIX a.), kuriose stovi 3 kryžiai ir 2 koplytėlės su šventųjų skulptūromis.

Šaltiniai 

Kretingos rajono savivaldybės gyvenvietės